CELEX: 32015R1383
Language: hr
Date: 2015-05-28 00:00:00
Title: Delegirana uredba Komisije (EU) 2015/1383 оd 28. svibnja 2015. o izmjeni Delegirane uredbe (EU) br. 639/2014 u pogledu uvjeta prihvatljivosti u odnosu na zahtjeve za identifikaciju i registraciju životinja za proizvodno vezanu potporu na temelju Uredbe (EU) br. 1307/2013 Europskog parlamenta i Vijeća

13.8.2015   
            
            
               HR
            
            
               Službeni list Europske unije
            
            
               L 214/1
            
         DELEGIRANA UREDBA KOMISIJE (EU) 2015/1383
   оd 28. svibnja 2015.
   o izmjeni Delegirane uredbe (EU) br. 639/2014 u pogledu uvjeta prihvatljivosti u odnosu na zahtjeve za identifikaciju i registraciju životinja za proizvodno vezanu potporu na temelju Uredbe (EU) br. 1307/2013 Europskog parlamenta i Vijeća
   EUROPSKA KOMISIJA,
   uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (1), a posebno njezin članak 52. stavak 9. točku (a),
   budući da:
   
               (1)
            
            
               U skladu s člankom 52. Uredbe (EU) br. 1307/2013 države članice mogu dodijeliti proizvodno vezanu potporu poljoprivrednicima pod uvjetima utvrđenima u glavi IV. poglavlju 1. te Uredbe i u delegiranom aktu koji donosi Komisija.
            
         
               (2)
            
            
               U skladu s člankom 53. stavkom 4. Delegirane uredbe Komisije (EU) br. 639/2014 (2), ako se mjere proizvodno vezane potpore odnose na životinje vrste goveda i/ili ovce i koze, države članice određuju kao uvjet prihvatljivosti za dodjelu potpore zahtjeve da se životinje identificiraju i registriraju kako je predviđeno Uredbom (EZ) br. 1760/2000 Europskog parlamenta i Vijeća (3) ili Uredbom Vijeća (EZ) br. 21/2004 (4). Kao posljedica toga, životinja koja jednom ne ispuni zahtjeve identifikacije i registracije ostat će tijekom cijelog životnog vijeka neprihvatljiva za dobrovoljnu proizvodno vezanu potporu, bez obzira na naknadno ispravljanje tog propusta.
            
         
               (3)
            
            
               Radi rješavanja takvih situacija, člankom 117. Uredbe Vijeća (EZ) br. 73/2009 (5) predviđeno je da će se u slučaju plaćanja za goveđe i teleće meso životinja smatrati prihvatljivom ako su zahtijevani podaci priopćeni nadležnom tijelu prvi dan razdoblja obveznog držanja te životinje.
            
         
               (4)
            
            
               Zbog činjenice da su plaćanja za goveđe i teleće meso ukinuta te s obzirom na to da razdoblje obveznog držanja više nije uvjet prihvatljivosti za dobrovoljnu proizvodno vezanu potporu, članak 53. stavak 4. Delegirane uredbe (EU) br. 639/2014 ne sadržava sličnu odredbu.
            
         
               (5)
            
            
               Međutim, kako bi se osigurala proporcionalnost i ne dovodeći u pitanje druge primjenjive uvjete prihvatljivosti koje utvrđuje država članica, goveda bi trebalo smatrati prihvatljivima za potporu ako do određenog datuma ispunjavaju zahtjeve za identifikaciju i registraciju. To bi pravilo radi dosljednosti trebalo primjenjivati i u slučaju ovaca i koza.
            
         
               (6)
            
            
               Ova bi se Uredba trebala primjenjivati u pogledu zahtjeva za dodjelu potpore za stoku koji se odnose na kalendarsku godinu 2015. i na godine nakon nje,
            
         DONIJELA JE OVU UREDBU:
   Članak 1.
   U članak 53. stavak 4. Delegirane uredbe (EU) br. 639/2014 dodaju se sljedeći podstavci:
   
      „Međutim, ne dovodeći u pitanje druge uvjete prihvatljivosti, životinja će se smatrati prihvatljivom za potporu ako se zahtjevi za identifikaciju i registraciju iz prvog podstavka ispune do datuma koji utvrđuje država članica, ali najkasnije:
      
                  (a)
               
               
                  do prvog dana razdoblja obveznog držanja te životinje, ako se primjenjuje razdoblje obveznog držanja;
               
            
                  (b)
               
               
                  do datuma odabranog na temelju objektivnih kriterija i usklađeno s odgovarajućom mjerom prijavljenom u skladu s Prilogom I., ako se ne primjenjuje razdoblje obveznog držanja.
               
            Države članice do 15. rujna 2015. obavješćuju Komisiju o datumima iz drugog podstavka.”
   
   Članak 2.
   Ova Uredba stupa na snagu sedmog dana od dana objave u Službenom listu Europske unije.
   Primjenjuje se od 1. siječnja 2015.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. svibnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 608.
   
   
      (2)  Delegirana uredba Komisije (EU) br. 639/2014 оd 11. ožujka 2014. o dopuni Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike te o izmjeni Priloga X. toj Uredbi (SL L 181, 20.6.2014., str. 1.).
   
      (3)  Uredba (EZ) br. 1760/2000 Europskog parlamenta i Vijeća od 17. srpnja 2000. o utvrđivanju posebnih mjera za poljoprivredu u korist manjih egejskih otoka i stavljanju izvan snage Uredbe Vijeća (EZ) br. 820/97 (SL L 204, 11.8.2000., str. 1.).
   
      (4)  Uredba Vijeća (EZ) br. 21/2004 od 17. prosinca 2003. o uspostavi sustava za označavanje i upis ovaca i koza i izmjenama Uredbe (EZ) br. 1782/2003 i direktiva 92/102/EEZ i 64/432/EEZ (SL L 5, 9.1.2004., str. 8.).
   
      (5)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, 31.1.2009., str. 16.).